תפילת החילוני
אבא הוי אב הרחמן  ; היֶה לי ידיד נפש נאמן  ; רפד ליבי באמונתך  ; תן בי יראה למשמע שמך ; לא עשיתי לי רב וחוקותיי הן אלתור ; כשאני במצוקה אני לוקח כדור ; מאוד התקדמתי (מוצאי מקופים)  ; ובכל חולשותיי אשמים ההורים  ; ואין איזה תלם  ; רק כביש מהיר רב מסלולי  ; המוביל לקניון הכללי  ; ואם נס מתרחש זה לגמרי לגמרי סתמי ; לא נגרם בגללי  ; אבא הוי אב הרחמן ; היֶה לי ידיד נפש נאמן  ; רפד ליבי באמונתך  ; תן בי יראה למשמע שמך ; כך התפללתי במניין יהודים ; לצידי חרדי רעד געש פחדים ; כי למען השם הוא רובוט שיטתי  ; מיוזע כמותי, מבורך ילדים  ; לידנו דתי לאומי שסוגד לעפר  ; ומרוב התפלשות בעבר ; מתהלל החוגר כמשיל חגורו  ; וכולנו חיים על חרבו  ; עולה ושמש מעוטר חטוטרת  ; רפורמי בשינוי האדרת או בשינוי הגברת  ; מסורתי ונערו, חתן גיל המצוות  ; כוזרים חשוכי ממתקים; מאחור יש רחש ולחש חופשי  ; מטפחות ופאות ועיצוב מספרות ; כי מעבר פרגוד רם הקול החושי  ; קם הקול הנשי ; של הלא נספרות ; רבן יוחנן בן זכאי בכה מלמעלה מצער, אולי משמחה ; והגשם ירד או דמעה הוא מחה. ; מליבי נפלטה אנחה,  ; כולם תלמידיך פטיש החזק, נר ישראל, עמוד הימיני ; ברך את בניך מכל הגוונים גם דתי גם חילוני! ; אבא הוי אב הרחמן ; היֶה לי ידיד נפש נאמן ; רפד ליבי באמונתך  ; תן בי יראה למשמע שמך; 